Anrich Nortjé slaan toe met blitzkrieg | Netwerk24
Deur Tinus Van Staden 25 Januarie 2020 13:06
Anrich Nortjé vier die paaltjie van Ollie Pope. Foto: Reuters
Maar net ná die koeldrankpouse op dag twee van die vierde toets teen Engeland, het Anrich Nortjé (4/93) besluit tot hiertoe en nie verder nie.
Nadat Engeland hul eerstebeurttelling Saterdag in die eerste uur van 192/4 tot 258/4 gevoer het, het Nortjé sy span met drie paaltjies in die uur voor middagete terug in die toets gekry.
Eers is Ollie Pope (56) skoongeboul nadat die bal van sy binnerand af op die paaltjies gespat het. Faf du Plessis het Joe Root (59) met sy telling op 53 op eerste glip laat val van Nortjé se boulwerk, maar die “Dutchman” het kort daarna toegeslaan en Root agter die penne laat uitvang.
Met sy volgende aflewering het Sam Curran (0) ’n los hou ná ’n wye aflewering gespeel en is agter die paaltjies gevang.
Jos Buttler (16*) en Chris Woakes (19*) het tot middagete oorleef en sal op 300/7 voortkolf – reeds ’n stewige telling.
In die eerste uur het Root en Pope hul vennootskap tot 101 gevoer. Hulle het 66 lopies in 15 beurte geslaan. Dit het gelyk of die Proteas vir die vierde eerste sessie agtereenvolgens geen paaltjies sou vat nie.
Nortjé se vaart is baie waardevol op dié blad. Dit het boonop gelyk of hy weier om weer deur die Engelse oorheers te word.
Meer oor: Anrich Nortjé | Proteas | Engeland | Toetsreeks | Suid-Afrika